钦定古今图书集成/方舆汇编/职方典/第1418卷 > 《宜山县修学记》宋·张栻
## 钦定古今图书集成/方舆汇编/职方典/第1418卷 > 《宜山县修学记》宋·张栻

淳熙四年，栻备位广右帅事，以经略司主管机宜文
字韩璧闻于朝，曰：“璧清介岂弟，愿假守符，俾牧远民。”
诏使为宜州便道之官。宜为州被边，所控制非一，前
次所为州者，日夜究切，备御缮治，财赋之不暇，莫遑
他议。韩至官，举其职，则慨然念学校委废，所以修复
者，盖积累而后成。庙宫既严，讲肄有堂，师生有舍，门
庑庖湢悉具。合境人士，欢欣诵咏，伻来请记。方韩侯
之为是举也，或者窃笑，以为在边州乃不急之务，且
曰：宜固寡士，亦何必汲汲为。栻独以为不然。盖俎豆
之修，则军旅之事斯循序而不忒；教化兴行，则祸难
之气坐销于冥冥之中。《诗》曰：“既作泮宫，淮夷攸服。”是
有实理，非虚言也。建学于此，使为士者知名教之重，
礼义之尊，修其孝弟忠信，则其细民亦将风动胥劝，
尊君亲上，协力一心，守固攻克，又孰御焉？近而吾民
既已和辑，则夫境外聚落闻吾风者，亦岂不感动，有
以服其心志，弃其肌肤，其孰有不顺？况乎秉彝之心，
人皆有之，奇才之出，何间远近？远方固曰“寡士”，然如
唐之张公九龄，出于曲江，姜公《公辅》出于日南，皆表
然著见于后世。宜之士由是而作兴。安知“异日不有
继二公而出者乎？”又安知其所成就不有过之者乎？
然则可以“寡士而忽诸？”故于其学之成，乐为书之。